Se ”Mikroliv i Nordjylland" på TV2 Nord Salto tirsdage klokken 19.50. Første og andet afsnit kan du se nederst i artiklen. Du nyder synet af giraffen, elefanten og isbjørnene, når du tager en tur i Aalborg Zoo med dine børn. Men har du nogensinde tænkt over, at dyrehaven faktisk også huser nogle af verdens mindste dyr? Så små, at de er blot 50 mikrometer lange – en mikrometer er 1/1.000.000 meter. Et hjuldyr er altså kun få gange større end én af dine blodceller! Netop hjuldyrene lever i det vand, flamingoerne går rundt i. - Hjuldyr består af over 1.000 celler. Men der er også utroligt mange encellede organismer i flamingoernes vand. De har også rigeligt at spise og har derfor kunne formere sig til enorme antal. De lever af alger og bakterier og inden i kan man tydeligt se det, de har optaget fra deres omgivelser og nu er ved at fordøje, fortæller Martin Kristiansen. Her kan du se Martin Kristiansens prisvindende video: Hemmeligheden bag lyserøde flamingoer Udover at huse de mikroskopiske hjuldyr, gemmer algerne også på en hemmelig opskrift, der giver flamingoerne deres karakteristiske lyserøde farve. - I naturen vil flamingoer have spist algerne eller små krebsdyr, der har levet af de røde alger. Algerne indeholder en stor mængde af det røde pigment astaxanthin. Men da flamingoer ikke har adgang til det her, tilføjer man det røde farvestof til deres mad, og det giver dem deres flotte og velkendte lyserøde farve, forklarer biomedicineren i programmet. Små, lysende rumvæsener i vandet Pingvinerne i Aalborg Zoo kan også prale af at have bittesmå legekammerater, vi ikke kan se med det blotte øje. Selvom vandet i bassinet bliver filtreret hver dag, er der stadig masser af liv. Insektlarverne dukker nemlig først op, når Martin Kristiansen lyser på dem med polariseret lys. - Så ligner de små aliens. Det er ufarligt for dyrene, og de filtre, der polariserer lyset, er lavet af det samme som mange solbriller og 3D-briller. Når lyser rammer larvernes muskelfibre under deres exoskelet, vil de lyse op i forskellige farver, alt efter hvordan de er orienteret i lyset. Så når larverne vrikker med kroppen, ligner det, de danser i diskolys. Den vrikkende bevægelse bruger de både til at bevæge sig med og øge deres iltoptagelse, når iltniveauet i vandet falder, fortæller han. Du kan faktisk også støde på insektlarverne i en vandpyt eller en spand vand hjemme i din egen have, oplyser Martin Kristiansen. Orme trækker vejret med numsen Aalborg Zoo kan også prale af at huse bittesmå orme på 5 millimeter – samme tykkelse som et af dine hår - der gemmer sig, indtil Martin Kristiansen lægger dem under mikroskopet. - De er heldigvis ganske ufarlige for både os og dværgflodhesten, for de lever af plantemateriale. Ormene er med til at nedbryde døde planter, så deres næringsstoffer kan blive brugt til at danne nye planter, fortæller han. Men der er ikke meget cirkulation og dermed ilt i vandet hos ormene. Men det gør ikke spor – det løser de på en lettere bizar måde. - De har en ormeversion af gæller, som de kan folde ud, når de mangler ilt. Det svarer til, at vores lunger kom ud af bagenden, når vi skulle trække vejret. Kom med ind i det mikroskopiske univers i serien ”Mikroliv i Nordjylland” på TV2 Nord Salto tirsdage klokken 19.50 – eller lige herunder. I andet afsnit af ”Mikroliv i Nordjylland” i næste uge dykker Martin Kristiansen ned i Nordsøen Oceanariums bassiner.

Opsummering:
Martin Kristiansen gør insektlarver og orme fra bassinerne i Aalborg Zoo til lysende diskodyr, når han sætter dem under sit mikroskop i anden sæson af ”Mikroliv i Nordjylland”.